Reaalservituudi seadmises on võimalik kokku leppida eraldi lepinguga või juba kinnisasja võõrandamislepingu sõlmimisel. Seega, kui omanikule kuulub mitmeid (näiteks arenduspiirkonna) maatükke, siis on võimalik piirkonna kruntide erinevaid kasutusviise arvestades juba kinnistute võõrandamisel kokku leppida mitmesugustes kitsendustes. Oluline on märkida, et ulatuslikud negatiivsed servituudid võivad piirata hilisemat koormatud kinnistu võõrandamise võimalust või vähendada selle turuväärtust. Seega tuleb vajadusel juba servituudi seadmisel kokku leppida ka tasus, mida õigustatud kinnistu omanik on kohustatud koormatud kinnistu omanikule tasuma õiguse saamise ehk teise omaniku võimaluste piiramise eest. Lisaks peavad omanikud arvestama, et servituudi seadmine ei saa minna vastuollu kohustuslike (näiteks ehitusõiguslike) normidega.